পানাগড়ের বায়ুসেনা ঘাঁটির কাছেই এক গ্যারাজে অগ্নিকাণ্ডের ঘটনায় রবিবার আতঙ্ক ছড়াল। ঘটনায় তিনজন আহত হয়েছেন।
জানা গিয়েছে, এদিন দুপুরে ট্রেলারের জ্বালানি ট্যাঙ্কে ঝালাইয়ের কাজ করছিলেন গ্যারাজের এক কর্মী। আচমকা ঝালাইয়ের স্ফুলিঙ্গ থেকে পুরো গ্যারাজই আগুনের গ্রাসে চলে যায়। আগুন ধরে যায় আরও একটি ট্রেলার, খালি তেলের ট্যাঙ্কার এবং দু’টি বাইকে। ঘটনায় পানাগড়ের বীরুডিহা অঞ্চলের ওই গ্যারাজের কর্মী-সহ তিনজন আহত হয়েছেন।
প্রত্যক্ষদর্শীরা জানিয়েছেন, এদিন দুপুর দেড়টা নাগাদ ট্রেলারের তেলের ট্যাঙ্কে মেরামতির কাজ করছিলেন গ্যারাজের কর্মী শেখ জামিল। ঝালাই করার সময় আগুনের ফুলকি ট্যাঙ্কের ভিতরে গিয়ে পড়লে বিপত্তি ঘটে। সেখান থেকেই এক এক করে পাশে দাঁড়িয়ে থাকা ট্রেলার, খালি তেলের ট্যাঙ্কার এবং দু’টি মোটরবাইকে আগুন লাগে। গোটা এলাকা কালো ধোঁয়ায় ভরে যায়।
কাঁকসা থেকে দমকলের ইঞ্জিন পৌঁছে আগুন নেভানোর কাজ শুরু করলেও তাতে খুব একটা লাভ হয়নি। জলের সাহায্যে আগুন নেভাতে অসুবিধা হচ্ছিল। ঘটনাস্থলের কাছেই বায়ুসেনার ঘাঁটি হওয়ায় তাদের কাছে ফোমের ইঞ্জিন চায় স্থানীয় প্রশাসন। বায়ুসেনার ইঞ্জিন আসার পরে আগুন নেভাতে খুব একটা বেগ পেতে হয়নি দমকলকর্মীদের।
প্রাথমিক তদন্তের পরে দমকলের অনুমান, ঝালাইয়ের সময় সতর্কতা অবলম্বন না করায় এই বিপত্তি। সাধারণত ঝালাইয়ের সময় কাছাকাছি দাহ্য পদার্থ থাকলে তা নিরাপদ দূরত্বে সরিয়ে রাখা উচিত। এক্ষেত্রে তা করা হয়নি। পুরো বিষয়টি নিয়ে তদন্ত শুরু হয়েছে।
এদিনের অগ্নিকাণ্ডের জেরে জাতীয় সড়কে যানজট তৈরি হয়। পুলিশ জানিয়েছে, অগ্নিদগ্ধ তিনজনই দুর্গাপুর মহকুমা হাসপাতালে চিকিৎসাধীন। তিনজনের মধ্যে গ্যারাজের কর্মীর অবস্থা আশঙ্কাজনক। অন্য যে দু’জন দগ্ধ হয়েছেন তাঁরা সম্পর্কে বাবা এবং ছেলে। পঞ্জাব থেকে এ রাজ্যে ট্রেলার নিয়ে এসেছিলেন মনদীপ এবং তাঁর ছেলে সনজিৎ সিংহ।
এই ঘটনায় বায়ুসেনার ঘাঁটির কাছেই এক সন্দেহভাজন যুবককে আটক করেছে পুলিশ। রবিবার দুপুরে যুবককে জিজ্ঞাসাবাদ শুরু করেছেন সেনা কর্তৃপক্ষ। পুলিশ সূত্রের খবর, এদিন পানাগড় ঘাঁটির কাছাকাছি দুই যুবককে সন্দেহজনকভাবে ঘোরাঘুরি করতে দেখেন কয়েকজন গ্রামবাসী। সেনাসূত্রে জানা গিয়েছে, গ্রামবাসীরাই একজন যুবককে ধরে পুলিশের হাতে তুলে দেন। আটক যুবকের পরিচয় জানা যায়নি। অন্য আর এক যুবকের সন্ধান মেলেনি বলে জানিয়েছেন সেনাকর্তৃপক্ষ। সম্প্রতি পানাগড় ঘাঁটি ঢেলে সাজছে প্রতিরক্ষামন্ত্রক।